કોની ઈચ્છા ન હોય, જ્યાં સવારે આંખ ખૂલે ને નજર સામે પહાડોમાં વસેલું આકાશ મળે, ઊંચેરા હિમાલયનો નજારો મળે, ઝાકળથી ભીંજાયેલા ફૂલો જોવા મળે, કર્ણપટ પર પંખી અને નદીનો ઘૂઘવાટ મળે! જીવનની એવી સ્વર્ગસમી ત્રણ સવાર અમને ભાગ્યથી મળી, જેમાં નિરંતર જિંદગી હતી, ઈશ્વરની નજીક પહોંચ્યાનો એક સંતોષ હતો. સમગ્ર ટ્રેકના ચાર દિવસમાં અમે ઘર – પરિવાર – ફોન નેટવર્કથી દૂર હતાં, અમારી ચારેતરફ હતી અમને વીંટળાઈ વળેલી કુદરત, હિમાચલ.. આખરે કોઈક અજાણ્યા પ્રદેશને પોતાનો બનાવીને આવવું એનું નામ જ તો પ્રવાસ!